Competențele Eurojust (astfel cum sunt definite la articolele 3, 5, 6 și 7 din Decizia 2002/187/JAI a Consiliului, modificată prin Decizia 2003/659/JAI a Consiliului și prin Decizia 2009/426/JAI a Consiliului)

Obiective Articolul 3 din Decizia Eurojust a Consiliului În cadrul cercetărilor și al urmăririlor penale implicând două sau mai multe state membre și privind comportamentele criminale prevăzute la articolul 4 în domeniul criminalității grave, în special când aceasta este organizată, obiectivele Eurojust sunt următoarele: (a) promovarea și ameliorarea coordonării între autoritățile competente ale statelor membre cu privire la cercetările și urmăririle penale în statele membre, ținând cont de oricare cerere formulată de o autoritate competentă a unui stat membru și de orice informație furnizată de un organ competent, în temeiul dispozițiilor adoptate în cadrul tratatelor; (b) ameliorarea cooperării dintre autoritățile competente ale statelor membre, în special prin facilitarea executării cererilor de cooperare judiciară și a deciziilor privind cooperarea judiciară, inclusiv a celor privind instrumentele de punere în aplicare a principiului recunoașterii reciproce; (c) susținerea, în orice alt fel, a autorităților competente din statele membre, pentru a consolida eficiența cercetărilor și a urmăririlor penale. Sarcini Articolul 5 din Decizia Eurojust a Consiliului (1) Pentru a-și realiza obiectivele, Eurojust își îndeplinește funcțiile: (a) prin intermediul unuia sau al mai multor membri naționali interesați, în conformitate cu articolul 6; sau (b) în calitate de colegiu, în conformitate cu articolul 7, în cazurile: (i) în care unul sau mai mulți membri naționali interesați de o cauză tratată de Eurojust fac o cerere cu privire la aceasta; sau (ii) referitoare la cercetări sau urmăriri penale care au repercusiuni la nivelul Uniunii sau care pot afecta alte state membre decât cele implicate în mod direct; sau (iii) în care este vorba de o problemă generală referitoare la realizarea obiectivelor sale; sau (iv) prevăzute de alte dispoziții ale prezentei decizii. (2) Atunci când își îndeplinește sarcinile, Eurojust indică dacă acționează prin intermediul unuia sau al mai multor membri naționali, în sensul articolului 6, sau în calitate de colegiu, în sensul articolului 7. Articolul 6 din Decizia Eurojust a Consiliului (1) În cazul în care Eurojust acționează prin intermediul membrilor săi naționali interesați, acesta: (a) poate să solicite, prezentând motivele care stau la baza cererii sale, autorităților competente ale statelor membre vizate: (i) să întreprindă o cercetare sau o urmărire penală întemeiate pe fapte concrete; (ii) să accepte că una dintre autorități poate fi mai bine plasată pentru a desfășura o cercetare sau o urmărire penală întemeiate pe fapte concrete; (iii) să realizeze o coordonare între autoritățile competente ale statelor membre vizate; (iv) să formeze o echipă comună de anchetă, în conformitate cu instrumentele de cooperare relevante; (v) să îi furnizeze orice informație necesară pentru a-și îndeplini funcțiile; (vi) să dispună măsuri de anchetă speciale; (vii) să dispună orice altă măsură necesară pentru cercetarea sau urmărirea penală; (b) asigură informarea reciprocă a autorităților competente ale statelor membre interesate cu privire la cercetările și urmăririle penale despre care are cunoștință; (c) asistă, la cererea acestora, autoritățile competente ale statelor membre, pentru a asigura cea mai bună coordonare posibilă a cercetărilor și urmăririlor penale; (d) oferă asistență pentru îmbunătățirea cooperării între autoritățile competente ale statelor membre; (e) cooperează și se consultă cu Rețeaua Judiciară Europeană, utilizând baza documentară a acesteia și contribuind la îmbunătățirea ei; (f) în cazurile prevăzute la articolul 3 alineatele (2) și (3) și cu acordul colegiului, asistă cercetările și urmăririle penale privind autoritățile competente ale unui singur stat membru. (2) Statele membre se asigură că autoritățile naționale competente răspund fără întârziere nejustificată cererilor formulate în temeiul prezentului articol. Articolul 7 din Decizia Eurojust a Consiliului (1) Atunci când Eurojust acționează în calitate de colegiu, acesta: (a) poate, în ceea ce privește tipurile de criminalitate și infracțiunile vizate la articolul 4 alineatul (1), să solicite autorităților competente ale statelor membre interesate, motivându-și cererea; (i) să întreprindă o cercetare sau o urmărire penală întemeiate pe fapte concrete; (ii) să accepte că una dintre autoritățile competente poate fi mai bine plasată pentru a începe o cercetare sau o urmărire penală întemeiate pe fapte concrete; (iii) să realizeze o coordonare între autoritățile competente ale statelor membre interesate; (iv) să formeze o echipă comună de anchetă, în conformitate cu instrumentele de cooperare relevante; (v) să îi furnizeze orice informație necesară pentru a-și îndeplini funcțiile; (b) asigură informarea reciprocă a autorităților competente ale statelor membre cu privire la cercetările și urmăririle penale despre care are cunoștință și care au incidență la nivelul Uniunii sau care ar putea să intereseze alte state membre decât cele direct interesate; (c) asistă, la solicitarea acestora, autoritățile competente ale statelor membre, pentru a asigura cea mai bună coordonare posibilă a cercetărilor și urmăririlor penale; (d) oferă asistență pentru îmbunătățirea cooperării între autoritățile competente ale statelor membre, în special pe baza analizei făcute de Europol; (e) cooperează și se consultă cu Rețeaua Judiciară Europeană, utilizând baza documentară a acesteia și contribuind la îmbunătățirea ei; (f) poate asista Europol, în special furnizându-i avize, pe baza analizelor efectuate de Europol; (g) poate să ofere sprijin logistic în cazurile prevăzute la literele (a), (c) și (d). Acest sprijin logistic poate include asistență la traducerea, interpretarea și organizarea reuniunilor de coordonare. (2) În cazul în care doi sau mai mulți membri naționali nu pot cădea de acord cu privire la soluționarea unui caz de conflict de jurisdicție în ceea ce privește desfășurarea cercetării sau a urmăririi penale în temeiul articolului 6 și în special al articolului 6 alineatul (1) litera (c), colegiului i se solicită să emită un aviz scris fără caracter obligatoriu privind cazul respectiv, dacă acesta nu a putut fi soluționat printr-un acord reciproc între autoritățile naționale competente implicate. Avizul colegiului se transmite de îndată statelor membre implicate. Prezentul alineat nu aduce atingere alineatului (1) litera (a) punctul (ii). (3) Fără a aduce atingere dispozițiilor cuprinse în orice instrument adoptat de Uniunea Europeană cu privire la cooperarea judiciară, o autoritate competentă poate raporta Eurojust refuzurile sau dificultățile recurente referitoare la executarea cererilor de cooperare judiciară și a deciziilor cu privire la această cooperare, inclusiv privind instrumentele de punere în aplicare a principiului recunoașterii reciproce și poate solicita colegiului să emită un aviz scris fără caracter obligatoriu privind cazul respectiv, dacă acesta nu a putut fi soluționat printr-un acord reciproc între autoritățile naționale competente sau prin participarea membrilor naționali vizați. Avizul colegiului se transmite de îndată statelor membre implicate.